ไฟแนนซ์ทูเดย์
สู้กันมา 10 ปีพอดิบพอดี สำหรับคดีความระหว่างกรมธนารักษ์กับบริษัท บีทีเอส กรุ๊ป โฮลดิ้งส์
30 ต.ค. 2565

สู้กันมา 10 ปีพอดิบพอดี สำหรับคดีความระหว่างกรมธนารักษ์กับบริษัท บีทีเอส กรุ๊ป โฮลดิ้งส์ 
หรือที่เรียกกันสั้นๆ ว่า บีทีเอส ในที่สุดรัฐบาลยิ่งลักษณ์ ก็ตั้งงบกลางจำนวน 1,097 ล้านบาท จ่ายให้ตามคำสั่งของศาลปกครอง
คดีนี้บีทีเอสยื่นฟ้องเพราะได้รับสัมปทานก่อสร้างฐานรากโรงจอดและซ่อมบำรุงรถไฟฟ้าบริเวณสถานีขนส่งหมอชิต โดยกรมธนารักษ์จะจัดสร้างอาคารพาณิชย์คร่อมพื้นที่ด้านบน ซึ่งได้ให้บริษัท บางกอกเทอร์มินอล ดำเนินการ 




ต่อมาก็มีการทำผิดสัญญา ทางบีทีเอสยื่นฟ้องกรมธนารักษ์ ส่วนค่าก่อสร้างที่ลงทุนไปล่วงหน้า ซึ่งกรมธนารักษ์สู้คดีว่า บริษัท บางกอกเทอร์มินอล จะต้องเป็นคนจ่าย แต่กรมธนารักษ์แพ้คดีในชั้นศาล ก็ยังยื้อการจ่ายเงินตามคำสั่งศาลต่อไปอีก เมื่อ ครม.มีมติแล้วหากบีทีเอสได้รับเงินแล้ว ก็ถือว่าคดีสิ้นสุด
...ปัญหาก็คือเมื่อแพ้คดีก็ต้องจ่าย แต่คนที่ทำให้เกิดความเสียหายต่อรัฐนั้นก็ควรจะต้องสอบสวนเอาผิด เพราะสัญญาระหว่างบริษัท บางกอกเทอร์มินอล และกรมธนารักษ์ ไม่ถูกต้องตาม พ.ร.บ.ร่วมทุน ฉะนั้นงานนี้มีคนผิดแน่ๆ และต้องลากออกมาให้ได้ว่าเป็นใคร
...พนักงานธนาคารไทยพาณิชย์กลับเข้าทำงานที่สำนักงานใหญ่รัชโยธินได้แล้ว หลังน้ำลดระดับลงสู่ภาวะปกติ จากที่ต้องโดยสารรถตู้ รถสิบล้อ รถทหารไปทำงาน
...เห็นรายชื่อคณะกรรมการธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์แล้วหนักใจ เพราะแต่ละคนดูโพรไฟล์แล้วไม่มีใครเชี่ยวชาญด้านเศรษฐกิจ การค้า การส่งออกเลย ดูกันเอาเองมี ประสงค์ พูนธเนศ เป็นประธานกรรมการ 
กรรมการอื่นประกอบด้วย เข็มชัย ชุติวงศ์ ศ.ร.ต.อ.วรเดช จันทรศร สุรชัย ดนัยตั้งตระกูล เฉลิมชัย จีนะวิจารณะ มีผลตั้งแต่วันที่ 22 พ.ย.
...ช่วงนี้เป็นฤดูการวางแผนงานของบริษัทเอกชนแล้วว่าปีหน้าจะทำแผนธุรกิจไปในทิศทางไหน หลายคนส่วนหน้าบอกว่า ในปี 2555 วางแผนยาก เพราะไม่รู้วันดีคืนดีรัฐบาลจะผุดนโยบายแปลกใหม่เรียกแขกให้มาชุมนุมขับไล่อีกเมื่อไหร่ มาปุ๊บธุรกิจแย่ปั๊บกันเลยทีเดียว